b'\n_START_ARTICLE_\nS\xc3\xb8r-Hedmark sorenskriveri\n_START_PARAGRAPH_\nS\xc3\xb8r-Hedmark sorenskriveri (ogs\xc3\xa5 omtalt som S\xc3\xb8ndre Hedemarken sorenskriverembete) ble opprettet 8. januar 1777 ved deling av Hedemarken sorenskriveri i Nordre Hedemarken og S\xc3\xb8ndre Hedemarken sorenskriverier. Til S\xc3\xb8ndre Hedemarken sorenskriveri ble lagt tinglagene Stange, Romedal og L\xc3\xb8ten og de to sydligste fjerdingene av Vang tinglag, Vang og Skattum._NEWLINE_En lov vedtatt 26. april 1848 bestemte at det skulle opprettes en kj\xc3\xb8pstad ved Mj\xc3\xb8sa p\xc3\xa5 grunnen til g\xc3\xa5rdene Storhamar og Holset. Sorenskriveren i S\xc3\xb8ndre Hedemarken skulle \xc2\xabinntil videre\xc2\xbb fortsette \xc3\xa5 utf\xc3\xb8re sorenskriverforretningene for kj\xc3\xb8pstaden. En kongelig resolusjon av 12. oktober 1861 bestemte at det p\xc3\xa5 Hedmarken skulle v\xc3\xa6re tre sorenskrivere i stedet for to, idet den nye Hamar kj\xc3\xb8pstad ble skilt ut som en egen jurisdiksjon. Dermed ble Hamar byfogd- og sorenskriverembete opprettet 1. juli 1863, der byfogden ble sorenskriver for Vang tinglag. I tinglaget inngikk ogs\xc3\xa5 Vang og Skattum fjerdinger, som ble skilt ut fra S\xc3\xb8ndre Hedemarken._NEWLINE_Straffeprosessloven av 1. juli 1887 ble satt i verk fra 1. januar 1890. Samtidig ble dommerfunksjonen i straffesaker for Hamar kj\xc3\xb8pstad overf\xc3\xb8rt fra byfogden til sorenskriveren i S\xc3\xb8ndre Hedemarken. Som f\xc3\xb8lge av lov om delvis omordning av det sivile embetsverk av 21. juli 1894 ble det ved kongelig resolusjon av 6. november 1897 bestemt at Hamar byfogd- og sorenskriverembete skulle inndras og Hamar by legges til Nordre Hedemarken sorenskriveri. Disse endringene skulle if\xc3\xb8lge kongelig resolusjon av 23. mars 1901 gjelde fra 20. juli 1901._NEWLINE_Sorenskriveren i S\xc3\xb8r-Hedmark flyttet inn til Hamar i 1860, og hadde forskjellige lokaler i byen frem til embetet flyttet inn i Festiviteten i 1927. Fra 1970 var S\xc3\xb8r-Hedmark og Nord-Hedmark sorenskriverembeter samlokalisert i fylkeshuset i Hamar._NEWLINE_Hamar og Vang kommuner ble sl\xc3\xa5tt sammen 1. januar 1992. Samtidig ble Nord-Hedmark og S\xc3\xb8r-Hedmark sorenskriverembeter sl\xc3\xa5tt sammen til ett kontor under navnet Hedmarken sorenskriverembete.'